作者:王奕
標題:賀新郎
內容:決眥斜陽裡。品江山、洛陽第一，金陵第二。休論六朝興廢夢，且說南浮之始。合就此、衣冠故址。底事輕拋形勝地，把笙歌、戀定西湖水。百年內，苟而已。縱然成敗由天理。嘆石城、潮落潮生，朝昏知幾。可笑諸公俱鑄錯，回首金甌瞥徙。漫涴了、紫雲青史。老媚幽花棲斷礎，睇故宮、空拊英雄髀。身世蝶，侯王蟻。